«بال» قدیم تورک دیللرینده ائنلی، قالین دیوار دئمکدیر. بال آریسینین شانی دا همین رولو اوینادیغینا گؤره بال آدلاندیریلمیشدیر. بال سؤزونه‌لی/ لیق مکان شکیلچیسی آرتیریلدیقدا باللیق/ بالیق سؤزو میدانا گلیر و چوخلو دیوارلاردان عبارت مکان، قالا معناسینی وئریر. سونرالار، دیلداخیلی و دیل‌خارجی عامللرین تاثیری نتیجه‌سینده قالا ایفاده‌سی اۆچون کنت سؤزوندن استفاده ائدیلیر و بالیق شه‌هر معناسینی داشیماغا باشلاییر. مقایسه ائت؛ خان‌بالیق، بئش‌بالیق و .... مورفولوژی ده‌ییشیکلیکلرین داوامی پروسئسینده عرب دیلیندن «قلعه / قالا» سؤزو آلینیر و «کنت» سؤزو شه‌هر معناسیندا ایشله‌نیلیر. مقایسه ائت؛ داشکنت، خانکندی و سایره. فارس دیلیندن «شه‌هر/ شهر» سؤزو آلیندیقدان سونرا «کنت» سؤزو فونئتیک ده‌ییشیکلیگه معروض قالاراق «کند» معناسینی وئریر. بئله‌لیکله اسکی کنت (کؤهنه قالا) سؤزونون کنت حصه‌سی بوتون اویکونیملرده شه‌هر سؤزونون قارشیلیغی حساب ائدیله‌رک «اسکی‌شه‌هر» کیمی قیده آلینیر. دئمک تدقیق ائتدیگیمیز «اسکی‌شه‌هر» اویکونیمینین معناسی «کؤهنه قالا» دئمکدیر. بو اویکونیم ائللیپسیایا اوغرادیغینا گؤره مکمل آدی «اسکی‌شه‌هر کندی»دیر.